"Od fantomki do fondacije – Kako je najkontroverznija skupina za zaštitu životinja postala najbrže rastući pokret u regiji?", naslov je rasprave s članovima organizacije Levijatan, koja će se održati u Rovinju na blještavom 11. Weekend Media Festivalu.

Za sugovornike su izabrani članovi izvršnih odbora Aleksandar Buhanac iz izvorne, srbijanske organizacije te Jasminka Herceg iz hrvatske franšize, nastale nakon popularizacije ovoga pokreta u Hrvatskoj zahvaljujući laskavim i afirmativnim medijskim izvještajima o njihovom beskompromisnom zalaganju za dobrobit životinja. U tom tonu je nastala i najava njihovog gostovanja na WMF-u.

"Aleksandar Buhanac, član Izvršnog odbora Levijatana, donosi vam šokantne priče izravno s terena, dok će vam članica Upravnog odbora, Jasminka Herceg, otkriti 'formulu' iznimno brzog rasta i razvoja Levijatana. U raspravi nakon prezentacije preispitujemo jesu li metode udruge ispravne, koliko se daleko smije ići kako bi se zaštitile životinje te koja je uloga institucija, a koja građana", stoji u najavi eventa.

Levijatan se predstavlja kao skupina opasnih momaka koji unose strah u kosti zlostavljačima životinja i to porukom: "Naći ćemo te!", te, kako sami kažu "svojim metodama". Formirani su 2015. godine i zalažu se za, kako navode, "zaustavljanje nehumanih radnji, kao što je svesno povređivanje životinja, izgladnjivanje, izrabljivanje i izbacivanje na ulicu".

Međutim, ono što se slabije zna o Levijatanu, barem s ove strane Dunava, su krajnje problematične (propagandne) aktivnosti njihovih osnivača - u prvom redu Pavla Bihalija.



(SCREENSHOT: Facebook)

"Nadamo se da ćete odluku o normalizaciji i promociji fašizma i nasilnog kriminala povući i da ste je doneli zbog neinformisanosti. Javljamo vam se ovako, a ne javno, jer ne želimo da pravimo problem ako za tim nema potrebe", stoji u obraćanju antifašista iz Novoga Sada WMF-u. Uputili su im niz fotografija, kojima dokumentiraju kako spomenuti Bihali "redovno javno veliča srpske ratne zločince i kriminalce". Međutim, odgovora nije bilo pa su se ipak obratili medijima.

A spomenute fotografije, skinute s profila Pavla Bihalija, dokumentiraju da je među najčešće glorificiranim članovima srbijanskog podzemlja čovjek poznatiji kao šef Zemunskog klana Luka Bojović, bivši pripadnik Srpske dobrovoljačke garde i suradnik kriminalca Željka Ražnatovića Arkana.



(SCREENSHOT: Facebook)

Bihali spremno pozira u majici s njegovim likom, a na naslovnoj fotografiji njegovog Facebook profila, društvo Bojoviću radi njegov dugogodišnji prijatelj Rade Rakonjac, pukovnik spomenute Srpske dobrovoljačke garde, Arkanov kum i tjelohranitelj, likvidiran 2014. godine. Iako Rakonjac nikada nije osuđen, spominje se u plavoj i bijeloj knjizi crnogorske i srpske policije o kriminalnim klanovima, a bio je uhićen i tijekom policijske akcije “Sablja” nakon ubojstva srbijanskog premijera Zorana Đinđića.

Kad smo kod ubojstva Đinđića, Bihali redovno glorificira Milorada Ulemeka Legiju i njegove Crvene beretke, odnosno Jedinicu za specijalne operacije (JSO), koju je formirao haški optuženik hrvatskog porijekla, obavještajac Frenki Simatović. Osim zločinačkog djelovanja u ratu JSO-u je pripisano i spomenuto ubojstvo premijera Đinđića u miru.



(SCREENSHOT: Facebook)



(SCREENSHOT: Facebook)

Promovira i u širim masama u Srbiji napuštenog ratnog vođu i najvećeg balkanskog krvnika nakon Drugog svjetskog rata, Slobodana Miloševića.



(SCREENSHOT: Facebook)

Što se pak Drugog svjetskog rata tiče, Bihaliju se posebno dopada varijacija mrtvačke glave vidljivo izvedena iz simbola SS Totenkopfverbändea.



(SCREENSHOT: Facebook)

Sličnu lubanju tetovirao je na ruku.



(SCREENSHOT: Facebook)

SS-Totenkopfverbände je u nacističkoj Njemačkoj bila odgovorna za vođenje koncentracijskih logora u Njemačkoj i diljem okupirane Europe. Da ne bi bilo zabune, pod tim se misli i na Dachau, i na Bergen-Belsen, i na Buchenwald, i Auschwitz-Birkenau, i Mauthausen... Kada govorimo o istrebljivanju tzv. neprijatelja Trećeg Reicha među ostalim formacijama isticali su se po svojoj brutalnosti.



(SCREENSHOT: Facebook)

Problematičan odnos prema povijesti nije strogo odijeljen od djelovanja u modernija vremena. Bihali i Buhanec ne skrivaju svoju bliskost s motociklističkim klubovima Hells Angels MC Serbia, odnosno godinu dana starijem klubu MC Srbi, koja za zaštitni znak koristi jasnu kopiju SS insignije, spomenutu mrtvačku glavu.

Vođa neonacističke organizacije “Krv i čast divizija Srbije“ Nikola Vidović jedan je od najistaknutijih članova te najbrojnije bajkerske grupe "MC Srbi". Kako su izvijestili srbijanski mediji, do svoje tridesete godine dosje je napunio sa osam kaznenih prijava, za razbojništva, nanošenje teških povreda, izazivanje nacionalne i vjerske mržnje. Kasnije je postao član organizacije „Krv i čast“ pa predvodnik borbene grupe „Odred 18“ koja važi za najnasilniju neonacističku grupaciju u Srbiji. Uhićen je 10. listopada 2010. godine na dan održavanja Parade ponosa, kada je ozlijeđeno oko stotinu ljudi.



(SCREENSHOT: Facebook)

Nakon te 2010. godine, uslijedile su tri godine neodržavanja Parade ponosa, da bi Bihali 28. rujna 2013. godine, na dan kada je konačno trebala biti održana - pa je ipak ponovo otkazana, jer tadašnji ministar unutrašnjih poslova Ivica Dačić nije mogao garantirati sigurnost sudionika - objavio fotografiju huligana uz poruku "Danas neka bude što biti ne može!" S obzirom na nasilje koje je pratilo parade ponosa u Beogradu, ovakav prizor doima se kao zastrašujuća podrška nastavku takvoga ponašanja.



(SCREENSHOT: Facebook)

Ovih dana, kada je država Srbija predvođena deklariranom lezbijkom, premijerkom Anom Brnabić, pa usprkos minornim ili nikakvim pomacima na polju zaštite prava seksualnih manjina omogućava održavanje Parade, Bihali vjeruje u obračun s organizatorima pravnim putem.



(SCREENSHOT: Twitter)

Zatražili smo reakciju organizatora Weekend Media Festivala u Rovinju. Zanimalo nas je njihovo očitovanje prijavi koja im je pristigla od antifašista iz Novog Sada, a koja se tiče problematičnih spona članova i utemeljitelja Fondacije Levijatan u Srbiji, poglavito Pavla Bihalija, s neofašističkim organizacijama poput MC Srbi, ali i zbog veličanja srbijanskog kriminalnog podzemlja te ratnih zločinaca.



(SCREENSHOT: Twitter)

Interesiralo nas je i hoće li ti podaci biti objelodanjeni prilikom gostovanja Aleksandra Buhanca i hoće li biti adekvatno adresirani u razgovoru s predstavnicima Levijatana. Odgovorio nam je kratko Nikola Vrdoljak, direktor programa WMF-a.

"Levijatan je primjer fenomena koji nam je iznimno zanimljiv i želimo problematizirati njihovu ulogu u društvu. Levijatan i slični pokreti nastaju na rubu nefunkcioniranja institucija te želimo shvatiti i preispitati je li njihov pristup legitiman i siguran sam da ćemo kvalitetno adresirati sve u vezi njihovog djelovanja", navodi on.



(SCREENSHOT: Facebook)

No, AFA Novi Sad iznimno je skeptičan prema doprinosu Levijatana borbi protiv zlostavljanja životinja. Po njihovom mišljenju, u ostalim su aktivnostima, primjerice promociji nekažnjivog ponašanja i širenja bijesa prema manjinama, daleko uspješniji.

"Mi nismo ni tražili da njih neko tu goni, nego da im ne daje prostor i vreme i svoju reputaciju i dobro ime. Svakom ko nije pao sa Marsa je jasno o čemu se radi i kakvi su to ljudi", navodi AFA Novi Sad.

Lupiga.Com

Naslovna fotografija: Kompilacija fotografija s profila Pavla Bihalija na društvenim mrežama



